**Z A K O N**

**O TEHNIČKIM ZAHTJEVIMA ZA PROIZVODE I OCJENJIVANJU USAGLAŠENOSTI**

**Predmet**

**Član 1**

Ovim zakonom uređuje se način propisivanja tehničkih zahtjeva za proizvode, ocjenjivanje usaglašenosti proizvoda sa propisanim tehničkim zahtjevima, obaveze isporučilaca proizvoda, zahtjevi za imenovanje i obaveze imenovanih tijela, i druga pitanja od značaja za tehničke zahtjeve i ocjenjivanje usaglašenosti.

**Tehnički zahtjevi i ocjenjivanje usaglašenosti**

**Član 2**

Tehnički zahtjevi za proizvode propisuju se tehničkim propisima radi zaštite javnog interesa koji se iskazuje naročito kao zaštita potrošača, života i zdravlja ljudi, i životne sredine.

Ocjenjivanje usaglašenosti je postupak kojim se utvrđuje da li su ispunjeni propisani zahtjevi koji se odnose na proizvod i sa njim povezan proces, uslugu, sistem, lice ili tijelo.

**Primjena**

**Član 3**

Ovaj zakon primjenjuje se na proizvode za koje tehnički zahtjevi i ocjenjivanje usaglašenosti nisu uređeni posebnim zakonima i propisima donijetim na osnovu tih zakona.

Odredbe ovog zakona kojima se uređuje registar tehničkih propisa, notifikacija tehničkih propisa i način prijavljivanja tijela za ocjenjivanje usaglašenosti, primjenjuju se i na proizvode za koje su tehnički zahtjevi uređeni posebnim zakonima i propisima donijetim na osnovu tih zakona.

**Upotreba rodno osjetljivog jezika**

**Član 4**

Svi izrazi koji se u ovom zakonu koriste za fizička lica u muškom rodu obuhvataju iste izraze u ženskom rodu.

**Značenje izraza**

**Član 5**

Izrazi upotrijebljeni u ovom zakonu imaju sljedeće značenje:

1) **proizvod** je svaki predmet, materijal ili rezultat nekog procesa, dobijen nezavisno od stepena prerade, a namijenjen je za isporuku na tržištu;

2) **isporuka proizvoda na tržištu** je svako činjenje dostupnim proizvoda na tržištu Crne Gore radi distribucije, potrošnje ili upotrebe, u okviru privredne djelatnosti, sa ili bez naknade;

3) **stavljanje na tržište** je prva isporuka proizvoda na tržište Crne Gore;

4) **proizvođač** je pravno ili fizičko lice ili preduzetnik koje izrađuje proizvod ili za koga se proizvod projektuje i izrađuje i koji stavlja taj proizvod na tržište pod svojim imenom ili žigom;

5) **zastupnik** je pravno ili fizičko lice ili preduzetnik registrovan u Crnoj Gori, koje ima pisano ovlašćenje proizvođača da u njegovo ime preduzima određene radnje;

6) **uvoznik** je pravno ili fizičko lice ili preduzetnik registrovan u Crnoj Gori, koje stavlja na tržište proizvod iz drugih država;

7) **distributer** je pravno ili fizičko lice ili preduzetnik registrovan u Crnoj Gori, koje je uključeno u lanac isporuke, a nije proizvođač ili uvoznik;

8) **isporučilac** je proizvođač, zastupnik, uvoznik ili distributer;

9) **tijelo za ocjenjivanje usaglašenosti** je pravno lice ili dio pravnog lica koje sprovodi ocjenjivanje usaglašenosti, uključujući etaloniranje, ispitivanje, sertifikaciju i/ili kontrolisanje;

10) **imenovanje** je odobrenje koje nadležni organ državne uprave (u daljem tekstu: nadležni organ) izdaje tijelu radi ocjenjivanja usaglašenosti za obavljanje poslova ocjenjivanja usaglašenosti u skladu sa zahtjevima tehničkog propisa;

11) **imenovano tijelo** je pravno lice ili dio pravnog lica koje obavlja poslove ocjenjivanja usaglašenosti u skladu sa zahtjevima tehničkog propisa i koje ima odobrenje nadležnog ministarstva za obavljanje tih poslova;

12) **prijavljeno tijelo** je imenovano tijelo za ocjenjivanje usaglašenosti koje je prijavljeno Evropskoj komisiji i državama članicama Evropske unije kao nezavisna treća strana za obavljanje poslova ocjenjivanja usaglašenosti za određenu oblast i upisano u odgovarajući registar tih tijela koji vodi Evropska komisija („NANDO baza”);

13) **notifikacija tehničkih propisa** je prijavljivanje tehničkih propisa u pripremi, u skladu sa pravilima međunarodnih sporazuma o tehničkim preprekama u trgovini, kao i prijavljivanje tehničkih propisa prema pravilima Evropske unije;

14) **isprava o usaglašenosti** je deklaracija o usaglašenosti, izvještaj o ispitivanju, sertifikat, izvještaj o kontrolisanju ili drugi dokument kojim se potvrđuje usaglašenost proizvoda sa propisanim zahtjevima;

15) **deklaracija o usaglašenosti** je izjava kojom proizvođač potvrđuje da su ispunjeni zahtjevi za proizvod iz tehničkog propisa kojim je propisano sačinjavanje takve izjave;

16) **tehnička specifikacija** je dokument kojim se utvrđuju tehnički zahtjevi koje treba da ispuni proizvod, proces ili usluga;

17) **znak usaglašenosti** je oznaka kojom se potvrđuje da je proizvod usaglašen sa tehničkim zahtjevima koji se na njega odnose, u skladu sa tehničkim propisom;

18) **pregled** je aktivnost redovne ili vanredne provjere ispunjenosti propisanih tehničkih zahtjeva za proizvod tokom vijeka upotrebe;

19) **povlačenje** je mjera koja se preduzima radi spriječavanja da se proizvod u lancu isporuke isporuči na tržištu;

20) **opoziv** je mjera koja se preduzima radi povraćaja proizvoda koji je već isporučen krajnjem korisniku.

**II. TEHNIČKI ZAHTJEVI I TEHNIČKI PROPISI**

**Tehnički zahtjevi za proizvode**

**Član 6**

Proizvod koji se isporučuje na tržištu, odnosno stavlja u upotrebu mora da ispunjava tehničke zahtjeve propisa koji se odnose na taj proizvod.

Isporuka na tržištu proizvoda koji su usaglašeni sa propisanim tehničkim zahtjevima za taj proizvod ne smije se ograničiti ili zabraniti.

Izuzetno, ako nakon sprovedenih provjera nadležni inspektor utvrdi da proizvod, iako je usaglašen sa tehničkim propisom, predstavlja rizik za zdravlje i bezbjednost ljudi ili za drugi aspekt zaštite javnog interesa, nalaže isporučiocu da preduzme odgovarajuće korektivne radnje kako bi obezbijedio da proizvod, prilikom stavljanja na tržište više ne predstavlja rizik ili da bude povučen ili opozvan u razumnom roku.

**Način utvrđivanja tehničkih zahtjeva**

**Član 7**

Tehnički zahtjevi za pojedinačni proizvod, odnosno grupu proizvoda utvrđuju se tehničkim propisom, navođenjem tih zahtjeva u tekstu tehničkog propisa ili posredno pozivanjem na crnogorske standarde.

Izuzetno od stava 1 ovog člana, ako nema objavljenog crnogorskog standarda u odgovarajućoj oblasti, u tehničkom propisu može se vršiti pozivanje na međunarodni ili evropski standard ili srodni dokument.

Pozivanjem na standard isti se može proglasiti za obavezan ili se proglašava da se pozivanjem na neobavezni standard stvara pretpostavka da je proizvod usaglašen sa tehničkim zahtjevima ako odgovara zahtjevima standarda na koje se tehnički propis poziva.

Naziv i broj neobaveznih standarda na koji se poziva tehnički propis nadležno ministarstvo objavljuje u „Službenom listu Crne Gore” kao listu neobaveznih standarda koji stvaraju pretpostavku iz stava 3 ovog člana.

Institut za standardizaciju Crne Gore je dužan da na zahtjev nadležnog ministarstva, dostavi obavještenje da li za proizvod koji treba da bude predmet tehničkog propisa postoji odgovarajući crnogorski standard ili je planirano njegovo donošenje.

**Tehnički propis**

**Član 8**

Tehničkim propisom se za proizvod, odnosno grupu proizvoda, utvrđuju naročito:

1. tehnički zahtjevi koje mora da ispunjava proizvod koji se isporučuje na tržištu, odnosno stavlja u upotrebu;
2. tehnička dokumentacija i detaljniji opis obaveza koje sprovodi isporučilac u okviru njegovih opštih obaveza iz čl. 24 i 25 ovog zakona radi ispunjavanja zahtjeva utvrđenih tehničkim propisom;
3. zahtjevi za proizvode tokom vijeka upotrebe, postupci koje se sprovode u cilju obezbjeđivanja ispunjenosti tih zahtjeva i obaveze vlasnika proizvoda u upotrebi i potrebna dokumentacija;
4. pregledi proizvoda tokom vijeka upotrebe;
5. oznake i način označavanja proizvoda;
6. zahtjevi koje mora da ispuni imenovano ili drugo tijelo za ocjenjivanje usaglašenosti;
7. zahtjevi u pogledu pakovanja i obilježavanja;
8. drugi zahtjevi u pogledu svojstava proizvoda prije ili nakon stavljanja na tržište.

Tehnički propis donosi nadležni organ državne uprave u okviru svoje nadležnosti (u daljem tekstu: nadležno ministarstvo).

**Načela za donošenje tehničkog propisa**

**Član 9**

Prilikom donošenja tehničkog propisa nadležno ministarstvo mora voditi računa, naročito o:

1) sprječavanju nepotrebnih prepreka u trgovini;

2) ravnopravnosti domaćih i stranih proizvoda na tržištu;

3) korišćenju crnogorskih standarda kojima se preuzimaju međunarodni i evropski standardi, kao osnove za pripremu tehničkog propisa;

4) određivanju primjerenog roka za početak primjene tehničkog propisa;

5) promjeni okolnosti do kojih je došlo poslije donošenja tehničkog propisa, radi njegove izmjene ili stavljanja van snage;

6) ostvarivanju ciljeva tehničkog propisa na način koji je najmanje ograničavajući po trgovinu;

7) o zahtjevima koje proizvod mora da ispunjava prvenstveno u pogledu funkcionalnih karakteristika, a ne u pogledu dizajna ili opisnih karakteristika proizvoda.

Tehničke propise iz člana 8 stav 1 ovog zakona nadležna ministarstva donose uz prethodno pribavljeno mišljenje organa državne uprave nadležnog za infrastrukturu kvaliteta (u daljem tekstu: Ministarstvo).

**III. OCJENjIVANjE USAGLAŠENOSTI I ZNAK USAGLAŠENOSTI**

**Propisivanje ocjenjivanja usaglašenosti**

**Član 10**

Obaveza ocjenjivanja usaglašenosti proizvoda utvrđuje se tehničkim propisom.

Tehničkim propisom utvrđuje se da prije stavljanja proizvoda na tržište ili upotrebu, ocjenjivanje usaglašenosti može da sprovede proizvođač, odnosno da učestvuju u ocjeni usaglašenosti proizvođač i tijelo imenovano u skladu sa članom 18 ovog Zakona.

Tehničkim propisom može se propisati da pojedine aktivnosti ocjenjivanja usaglašenosti sprovodi tijelo za ocjenjivanje usaglašenosti koje nije imenovano ali je akreditovano u skladu sa odgovarajućim crnogorskim standardom, koji sadrži zahtjeve za tijela za ocjenjivanje usaglašenosti.

Tehničkim propisom se određuje znak usaglašenosti i vrsta isprave o usaglašenosti koju je isporučilac dužan da sačini ili obezbijedi za proizvod prije njegovog stavljanja na tržište ili u upotrebu.

**Postupci ocjenjivanja usaglašenosti**

**Član 11**

Tehničkim propisom utvrđuje se način ocjenjivanja usaglašenosti, koji može da obuhvati primjenu jednog postupka ili kombinaciju različitih postupaka ocjenjivanja usaglašenosti.

Postupci ocjenjivanja usaglašenosti iz stava 1 ovog člana mogu biti utvrđeni i u standardu ili drugoj tehničkoj specifikaciji na koju se poziva tehnički propis.

**Načela propisivanja postupaka ocjenjivanja usaglašenosti**

**Član 12**

Postupci ocjenjivanja usaglašenosti, koji se propisuju tehničkim propisom zasnivaju se na sljedećim načelima:

1) primjerenosti postupka proizvodu, odnosno grupi proizvoda;

2) primjerenosti postupka vrsti, prirodi i stepenu rizika koji predstavlja, odnosno može da predstavlja proizvod, odnosno grupa proizvoda;

3) slobodi izbora tijela za ocjenjivanje usaglašenosti ako je predviđeno obavezno učešće nezavisnog tijela;

4) međusobnoj usklađenosti postupaka ocjenjivanja usaglašenosti.

 **Ocjenjivanje usaglašenosti koje sprovodi imenovano tijelo**

**Član 13**

Imenovano tijelo sprovodi ocjenjivanje usaglašenosti i preduzima mjere u skladu sa postupkom ocjenjivanja usaglašenosti, koji je utvrđen tehničkim propisom.

Međusobna prava i obaveze imenovanog tijela i podnosioca zahtjeva za ocjenjivanje usaglašenosti, uređuju se ugovorom.

Na rad imenovanog tijela podnosilac zahtjeva za ocjenjivanje usaglašenosti može da podnese prigovor organu određenom internim aktom imenovanog tijela za odlučivanje po prigovorima.

Imenovano tijelo je dužno da učini dostupnim podatke o mjestu i nazivu organa imenovanog tijela kojim odlučuje po prigovorima.

 **Označavanje proizvoda**

**Član 14**

Znakom usaglašenosti označavaju se samo proizvodi za koje je tehničkim propisima utvrđeno označavanje tim znakom.

Znakom usaglašenosti mogu se označiti prije stavljanja na tržište, samo proizvodi koji su usaglašeni sa propisanim tehničkim zahtjevima i za koje je tehničkim propisom utvrđeno stavljanje tog znaka.

Zabranjeno je stavljati na proizvode oznake, znakove ili natpise čiji sadržaj ili oblik može dovesti u zabludu da se radi o znaku usaglašenosti.

**Deklaracija o usaglašenosti**

**Član 15**

Proizvođač je dužan da sačini deklaraciju o usaglašenosti, ako je propisana obaveza sačinjavanja deklaracije o usaglašenosti tehničkim propisom.

Deklaracija iz stava 1 ovog člana se sačinjava na crnogorskom jeziku i mora da sadrži elemente utvrđene tehničkim propisima koji se odnose na taj proizvod.

U deklaraciji o usaglašenosti navodi se da su ispunjeni tehnički zahtjevi utvrđeni u tehničkom propisu koji se odnosi na taj proizvod.

Sačinjavanjem deklaracije o usaglašenosti, proizvođač preuzima odgovornost za usaglašenost proizvoda sa zahtjevima tehničkih propisom.

**IV. IMENOVANJE TIJELA ZA OCJENjIVANjE USAGLAŠENOSTI**

**Obaveze organa nadležnog za imenovanje tijela**

**Član 16**

Imenovanje tijela za ocjenjivanje usaglašenosti sprovodi ministarstvo nadležno za donošenje tehničkog propisa.

Ministarstvo nadležno za donošenje tehničkog propisa dužno je da bude organizovano na način da u postupku imenovanja tijela za ocjenjivanje usaglašenosti na osnovu tog propisa, obezbijedi:

1) da ne bude u sukobu interesa u odnosu na tijela za ocjenjivanje usaglašenosti;

2) objektivnost i nepristrasnost u radu;

3) da u postupku imenovanja tijela za ocjenjivanje usaglašenosti učestvuju kompetentna lica koja nisu učestvovala u utvrđivanju ispunjenosti propisanih zahtjeva za imenovanje tijela za ocjenjivanje usaglašenosti;

4) da ministarstvo ne obavlja aktivnosti koje obavljaju tijela za ocjenjivanje usaglašenosti i ne pruža savjetodavne usluge na komercijalnoj ili konkurentskoj osnovi;

5) povjerljivost podataka i informacija do kojih dolaze lica u obavljanju poslova, uključujući i povjerljivost podataka u skladu sa zakonom kojim se uređuje poslovna tajna;

6) dovoljan broj lica sa odgovarajućim stručnim kvalifikacijama i iskustvom za obavljanje poslova prijavljivanja.

Odredbe stava 1 ovog člana primjenjuju se na nadležna ministarstva u postupku utvrđivanja ispunjenosti propisanih zahtjeva.

**Zahtjevi za imenovano tijelo**

**Član 17**

Zahtjevi koje tijelo za ocjenjivanje usaglašenosti mora da ispunjava da bi bilo imenovano utvrđuju se tehničkim propisom, naročito u pogledu:

1) pravnog statusa tijela;

2) stručne osposobljenosti zaposlenih i drugih angažovanih lica u oblastima ocjenjivanja usaglašenosti za koje tijelo traži imenovanje;

3) opreme;

4) nezavisnosti, nepristrasnosti i sprečavanje sukoba interesa u odnosu na isporučioca proizvoda koji je predmet ocjenjivanja usaglašenosti;

5) postupanja sa prigovorima na rad tijela i donijete odluke;

6) čuvanja poslovne tajne;

7) odgovornosti za aktivnosti podizvođača;

8) osiguranja od odgovornosti za štetu.

Tijelo za ocjenjivanje usaglašenosti ne smije biti isporučilac proizvoda koje ocjenjuje niti smije biti direktno uključeno u projektovanje, proizvodnju ili izradu, isporuku odnosno stavljanje proizvoda na tržište, instalaciju, korišćenje ili održavanje tih proizvoda.

**Postupak Imenovanja tijela za ocjenjivanje usaglašenosti**

**Član 18**

Tijelo za ocjenjivanje usaglašenosti, radi imenovanja podnosi nadležnom ministarstvu zahtjev za imenovanje uz koji prilaže dokumentaciju kojom dokazuje da ispunjava uslove utvrđene tehničkim propisom, a naročito doumentaciju sa opisom njegovih aktivnosti na području ocjenjivanja usaglašenosti kao i dokumentaciju o postupcima o ocjenjivanju usaglašenosti i proizvodima za koje tvrdi da je kompetentno.

Ako je uz zahtjev za imenovanje dostavljen sertifikat o akreditaciji koji je izdalo Akreditaciono tijelo Crne Gore, smatra se da tijelo za ocjenjivanje usaglašenosti ispunjava propisane zahtjeve u mjeri u kojoj su ti zahtjevi obuhvaćeni obimom akreditacije. Ukoliko tijelo ne dostavi sertifikat o akreditaciji, dužno je da dostavi svu neophodnu dokumentaciju iz koje proizilazi da ispunjava zahtjeve za imenovanje u skladu sa ovim zakonom i tehničkim propisom.

Prilikom odlučivanja o zahtjevu za imenovanje, nadležno ministarstvo cijeni ispunjenost zahtjeva utvrđenih tehničkim propisom.

Rješenje o imenovanju tijela za ocjenjivanje usaglašenosti donosi nadležno ministarstvo, u skladu sa zakonom kojim se uređuje upravni postupak.

Rješenje o imenovanju tijela za ocjenjivanje usaglašenosti izdaje se na period od četiri godine.

 **Obaveze imenovanog tijela**

**Član 19**

Imenovano tijelo dužno je da kontinuirano ispunjava zahtjeve iz tehničkog propisa odnosno rješenja o imenovanju.

Imenovano tijelo dužno je da pisanim putem obavijesti nadležno ministarstvo o:

1) odbijanju izdavanja, ograničavanju, privremenom ili trajnom oduzimanju isprave o usaglašenosti;

2) izmijenjenim okolnostima koje mogu da utiču na obim i zahtjev imenovanja;

3) zahtjevima nadležnih organa nadzora na tržištu u vezi sa ocjenjivanjem usaglašenosti;

4) angažovanju pravnih lica iz člana 21 ovog zakona.

Pored obavještenja iz stava 1 ovog člana, na zahtjev nadležnog ministarstva, imenovano tijelo dostavlja i obavještenja o:

1) izvršenom ocjenjivanju usaglašenosti za koje mu je izdato rješenje o imenovanju;

2) drugim aktivnostima u vezi sa ocjenjivanjem usaglašenosti.

Imenovano tijelo je dužno da obavještava druga imenovana tijela koja za iste proizvode obavljaju poslove ocjenjivanja usaglašenosti iz tog tehničkog propisa, o rezultatima ocjenjivanja usaglašenosti, ako je predviđeno tehničkim propisom.

Imenovano tijelo, dužno je da organu uprave nadležnom za inspekcijske poslove i organima državne uprave nadležnim za nadzor proizvoda na tržištu dostavi obavještenja iz stava 2 tačka 1 ovog člana, a na zahtjev i obavještenja iz stava 3 ovog člana.

**Angažovanje podizvođača**

**Član 20**

Imenovano tijelo može uz saglasnost podnosioca zahtjeva za ocjenjivanje usaglašenosti, da za pojedine poslove u vezi sa ocjenjivanjem usaglašenosti proizvoda za koje je imenovano angažuje pravno lice koje ispunjava uslove iz člana 17 ovog zakona.

Imenovano tijelo odgovara za poslove povjerene angažovanom pravnom licu iz stava 1 ovog člana.

Imenovano tijelo je dužno da organu nadležnom za imenovanje dostavi dokumentaciju kojom se dokazuje ispunjenost uslova za obavljanje poslova pravnog lica iz stava 1 ovog člana.

**Nadzor nad radom imenovanih tijela**

**Član 21**

Nadzor nad radom imenovanih tijela, odnosno ispunjavanjem zahtjeva za imenovanje i ispunjavanjem obaveza posle izdavanja rješenja o imenovanju, vrši nadležno ministarstvo.

Nadzor nad radom imenovanih tijela obuhvata i nadzor nad ispunjavanjem zahtjeva za podizvođače i povezana pravna lica iz člana 20 ovog zakona.

ATCG najmanje jednom godišnje dostavlja nadležnom ministarstvu izvještaje o statusu akreditacije tijela za ocjenjivanje usaglašenosti, koje je to ministarstvo imenovalo na osnovu akreditacije od strane ATCG.

**Suspenzija ili ukidanje imenovanja**

**Član 22**

Ako nadležno ministarstvo utvrdi da imenovano tijelo ne ispunjava zahtjeve na osnovu kojih je imenovano, ili ne izvršava obaveze, u skladu sa zakonom i tehničkim propisom, naložiće otklanjanje utvrđenih nepravilnosti i odrediti rok za njihovo otklanjanje koji ne može biti duži od 60 dana, od dana dostavljanja rješenja.

Ako u roku određenom za otklanjanje nepravilnosti iz stava 1 ovog člana, imenovano tijelo ne otkloni utvrđene nepravilnosti, nadležno ministarstvo će donijeti rješenje o privremenoj zabrani obavljanja poslova ocjenjivanja usaglašenosti do otklanjanja utvrđenih nepravilnosti, a najduže do šest mjeseci od dana dostavljanja rješenja.

Za vrijeme zabrane iz stava 2 ovog člana, tijelo za ocjenjivanje usaglašenosti ne smije da obavlja poslove ocjenjivanja usaglašenosti koji su predmet zabrane.

Ako tijelo za ocjenjivanje usaglašenosti u periodu utvrđenom rješenjem iz stava 2 ovog člana obavlja poslove ocjenjivanja usaglašenosti koji su predmet zabrane, ili u ostavljenom roku ne otkloni utvrđene nepravilnosti, nadležno ministarstvo će donijeti rješenje o ukidanju imenovanja za poslove koji su predmet zabrane.

U slučaju iz stava 4 ovog člana, nadležno ministarstvo u roku od dvije godine od dana pravnosnažnosti rješenja o ukidanju imenovanja ne smije da imenuje tijelo za ocjenjivanje usaglašenosti za obavljanje poslove koji su bili predmet zabrane

Rješenjem iz stava 4 ovog člana, odnosno u slučaju prestanka rada imenovanog tijela, nadležno ministarstvo nalaže tom tijelu da izvrši prenos dokumentacije u vezi sa ocjenjivanjem usaglašenosti drugom imenovanom tijelu ili da dokumentaciju dostavi nadležnim organima.

**Prijavljivanje imenovanih tijela Evropskoj komisiji**

**Član 23**

Imenovana tijela za ocjenjivanje usaglašenosti Evropskoj komisiji prijavljuje Ministarstvo.

Ministarstvo je dužno da obavijesti Evropsku komisiju i o angažovanim licima iz člana 20 ovog zakona, ako je imenovano tijelo za ocjenjivanje usaglašenosti za obavljanje određenih poslova u vezi sa ocjenjivanjem usaglašenosti angažovalo druga lica.

Nadležno ministarstvo utvrđuje ispunjenost propisanih zahtjeva za prijavljivanje radi sprovođenja nadzora nad radom prijavljenih tijela i o tome obavještava Ministarstvo radi informisanja Evropske komisije.

Način i postupak prijavljivanja iz stava 1 ovog člana propisuje Vlada.

**V. OBAVEZE ISPORUČIOCA I VLASNIKA PROIZVODA U UPOTREBI**

**Obaveza usaglašenosti proizvoda**

**Član 24**

Proizvođač, uvoznik i distributer su, svaki u okviru svoje uloge u lancu isporuke, dužni da proizvod koji se isporučuje na tržište, odnosno stavlja u upotrebu, ispunjava zahtjeve tehničkih propisa koji se odnose na taj proizvod.

Proizvođač može u skladu sa tehničkim propisom u pisanom obliku da ovlasti zastupnika za izvršavanje pojedinih obaveza na tržištu.

**Obaveze prilikom i nakon isporuke na tržištu**

**Član 25**

Isporučilac je, u okviru svoje uloge u lancu isporuke, dužan da prilikom isporuke na tržištu:

1. izradi odnosno osigura raspoloživost tehničke dokumentacije u propisanom opsegu, obliku i rokovima;
2. osigura provedbu postupaka ocjenjivanja usaglašenosti sa propisanim tehničkim zahtjevima;
3. osigura odgovarajuće isprave o usaglašenosti;
4. osigura označavanje proizvoda sa propisanim oznakama usaglašenosti;
5. osigura propisane prateću dokumentaciju.

Isporučilac je, u okviru svoje uloge u lancu isporuke, dužan da nakon isporuke na tržištu za proizvod koji je na tržištu ili u upotrebi:

1. provjerava i osigurava trajnu usaglašenost sa propisanim tehničkim zahtjevima;
2. sprovodi korektivne mjere za osiguravanje usaglašenosti i po potrebi povlači odnosno opoziva proizvod;
3. vodi evidenciju o neusaglašenim proizvodima i preduzetim mjerama;
4. obavještava relevantne privredne subjekte i nadležni organ nadzora na tržištu o proizvodu koji pretstavlja rizik kao i o preduzetim mjerama;
5. sarađuje sa nadležnim organom nadzora na tržištu u vršenju aktivnosti koje imaju za cilj otklanjanje rizika.

Detaljniji opis obaveza iz st. 1 i 2 ovog člana, koje sprovodi isporučilac u okviru svoje uloge u lancu isporuke, utvrđuje se tehničkim propisom.

**Identifikacija isporučilaca**

**Član 26**

Uvoznik ili distributer koji stavlja na tržište proizvod pod svojim imenom ili žigom i/ili izmijeni proizvod u mjeri koja utiče na usaglašenost sa tehničkim zahtjevima smatra se proizvođačem u skladu sa ovim zakonom.

Isporučilac je dužan da čuva i da, na zahtjev nadležnog organa tržišnog nadzora, dostavi podatke o isporučiocu od koga je nabavio proizvod i podatke o isporučiocu kome je isporučio proizvod.

Isporučilac je dužan da podatke iz stava 1 ovog člana čuva deset godina od dana isporuke, ako tehničkim propisom nije drugačije propisano.

**Obaveze vlasnika proizvoda u upotrebi**

**Član 27**

Vlasnik tehnički složenog proizvoda dužan je da obijezbedi redovne, odnosno vanredne preglede proizvoda radi potvrđivanja bezbjednosti proizvoda tokom vijeka upotrebe, u skladu sa tehničkim propisom.

Tehničkim propisom može da se odredi da preglede iz stava 1 ovog člana vrši imenovano tijelo za pregled proizvoda tokom upotrebe. Tehničkim propisom koji se primjenjuje na složeni proizvod, odnosno postrojenje, može se utvrditi period obaveze čuvanja propisane dokumentacije.

**VI. VAŽENjE INOSTRANIH ISPRAVA O USAGLAŠENOSTI**

**Član 28**

Isprava o usaglašenosti koju je izdalo inostrano tijelo za ocjenjivanje usaglašenosti (u daljem tekstu: inostrana isprava) važi u Crnoj Gori, ako:

- je izdata u skladu sa potvrđenim međunarodnim ugovorima; ili

- je izdata sa strane tijela za ocjenjivanje usaglašenosti koje je nezavisna treća strana za obavljanje poslova ocjenjivanja usaglašenosti za određenu oblast i upisano u registar tih tijela koji vodi Evropska komisija („NANDO baza”).

Inostrane isprave kojima se potvrđuje usaglašenost proizvoda sa inostranim tehničkim propisom može se priznati ako:

1) je izdato na osnovu propisa strane države kojim se obezbjeđuje najmanje isti stepen zaštite javnog interesa, u skladu sa zakonom i tehničkim propisom;

2) je ispravu o usaglašenosti izdalo tijelo za ocjenjivanje usaglašenosti strane države koje ispunjava najmanje isti stepen zahtjeva propisanih za tijelo za ocjenjivanje usaglašenosti u skladu sa ovim zakonom i tehničkim propisom.

O priznavanju isprave iz stava 2 ovog člana odlučuje nadležno ministarstvo.

Način i postupak priznavanja isprava iz stava 2 ovog člana propisuje Vlada.

**Primjena zahtjeva za proizvode na neharmonizovanom području**

**Član 29**

Zahtjevi tehničkih propisa, koji nisu usaglašeni sa harmonizovanim zakonodavstvom EU, se ne primjenjuju na proizvode koji su proizvedeni ili stavljeni na tržište u skladu sa nacionalnim pravilima u državi članici Evropske Unije ili Turske, odnosno državi potpisnici EFTA Sporazuma.

Ako nadležni inspekcijski organ, na osnovu dokumenata i drugih prikupljenih podataka, utvrdi da proizvod iz stava 1 ovog člana ne pruža jednaki nivo zaštite javnog interesa, kako to zahtijeva tehnički propis, može ograničiti stavljanje na tržište ili zahtijevati povlačenje proizvoda sa tržišta.

Nadležni inspekcijski organ može preduzeti mjere iz stava 2 ovog člana, nakon sprovedenog postupka po pravilima o primjeni nacionalnih tehničkih propisa na proizvode kojima se zakonito trguje na tržištima iz stava 1 ovog člana.

Tehničkim propisom iz stava 1 ovog člana može se bliže urediti način primjene odredbi o neprimjenjivanju zahtjeva za proizvode u smislu ovog člana (primjena tzv. “klauzule o međusobnom priznavanju”).

**VII. OBAVJEŠTAVANjE**

**Registar tehničkih propisa**

**Član 30**

Ministarstvo vodi registar u koji se upisuju:

1) važeći tehnički propisi;

2) tehnički propisa u pripremi;

3) imenovana tijela za ocjenjivanje usaglašenosti;

4) priznate inostrane isprave o usaglašenosti.

Nadležno ministarstvo dostavlja podatke iz stava 1 ovog člana Ministarstvu radi upisa u registar.

Bliži sadržaj i način vođenja registra iz stava 1 ovog člana propisuje Ministarstvo.

**Prijavljivanje tehničkih propisa**

**Član 31**

Prijavljivanje tehničkih propisa u pripremi u skladu sa potvrđenim međunarodnim ugovorima vrši Ministrstvo.

Nadležno ministarstvo dostavlja tehnički propis u pripremi Ministarstvu radi prijavljivanja u skladu sa potvrđenih međunarodnih ugovorima.

Način i postupak prijavljivanja tehničkih propisa i propisa o uslugama informatičkog društva propisuje Vlada.

**Informisanje**

**Član 32**

Ministarstvo je dužno da na zahtjev zainteresovanih lica i nadležnih organa i organizacija stranih država, pruža informacije o:

- donijetim ili predloženim tehničkim propisima;

- postupcima ocjenjivanja usaglašenosti u skladu sa ovim zakonom i tehničkim propisima;

- o članstvu Crne Gore u međunarodnim i regionalnim sistemima ocjene usaglašenosti, ili u potvrđenim bilateralnim i multilateralnim ugovorima koji se odnose na tehničke propise.

**NADZOR**

**Inspekcijski nadzor**

**Član 33**

Nadležni organi su dužni da organizuju i sprovode nadzor u skladu sa zakonom kojim se uređuje nadzor proizvoda na tržištu, ovim zakonom, propisima donijetim na osnovu ovog zakona i drugim tehničkim propisima koji se odnose na proizvode u smislu ovog zakona.

Organi iz stava 1 ovog člana, svojim aktivnostima i mjerama koje preduzimaju u skladu sa zakonom, obezbjeđuju da proizvodi na tržištu budu bezbjedni, odnosno da proizvodi koji bi, kada se upotrebljavaju u skladu sa njihovom predviđenom namjenom ili pod uslovima koji se mogu razumno predvidjeti i kada su ispravno ugrađeni i pravilno se održavaju, mogli da ugroze zdravlje i bezbjednost korisnika ili na neki drugi način nisu u skladu sa propisanim i primjenjivim zahtjevima, budu povučeni ili da se zabrani ili ograniči njihova dostupnost.

**Ovlašćenja inspektora**

**Član 34**

Nadležni organ, pored mjera propisanih posebnim zakonom, sprovodi aktivnosti nadzora i preduzima mjere preko inspektora (u daljem tekstu: nadležni inspektor) koji u vršenju nadzora, osim mjera za koje je ovlašćen drugim propisima, ima ovlašćenje da:

1) zahtijeva od isporučilaca informacije i dokumentaciju, u pisanom ili elektronskom obliku, neophodne za dokazivanje usaglašenosti proizvoda;

2) obavlja odgovarajuće provjere i, gdje je to potrebno i opravdano, uzima uzorke proizvoda i daje ih na ispitivanje radi provjere usaglašenosti proizvoda sa propisanim tehničkim zahtjevima;

3) provjerava da li su izvršeni propisani pregledi koji potvrđuju bezbjednost proizvoda tokom vijeka upotrebe;

4) obavijesti nadležno ministarstvo koje je donijelo tehnički propis koji se odnosi na određeni proizvod radi preduzimanja odgovarajućih mjera;

5) u slučaju utvrđene neusaglašenosti proizvoda sa propisanim zahtjevima, obavijesti imenovano tijelo koje je izdalo ispravu o usaglašenosti za taj proizvod, odnosno, kada je to primjenjivo, nadležni organ koji je priznao ispravu o usaglašenosti.

Ako nadležni organ ne raspolaže potrebnim resursima za vršenje provjera ili ispitivanja iz stava 1 tačka 2 ovog člana, sprovođenje provjere i ispitivanja može preneti odgovarajućem tijelu za ocjenjivanje usaglašenosti.

Troškove provjere i ispitivanja usaglašenosti proizvoda, kao i druge troškove koji nastanu u postupku nadzora, snosi isporučilac ako se utvrdi da proizvod nije usaglašen sa propisanim zahtjevima.

**Upravne mjere i radnje**

**Član 35**

Nadležni inspektor je dužan da u postupku inspekcijskog nadzora preduzima sljedeće mjere i radnje:

1. privremeno zabrani ili ograniči stavljanje na tržište ili isporuku, ponudu isporuke, oglašavanje ili izlaganje proizvoda u vremenu potrebnom za različite preglede i ispitivanja ako postoji osnovana sumnja da proizvod ne odgovara propisanim tehničkim zahtjevima;
2. naredi isporučiocu preduzimanje korektivnih radnji u cilju otklanjanje utvrđenih nepravilnosti i odredi primjereni rok za njihovo otklanjanje;
3. zabrani ili ograniči stavljanje na tržište ili isporuku na tržištu proizvoda koji nisu usaglašeni sa propisanim zahtjevima, ili naredi njihovo povlačenje sa tržišta ili opoziv od krajnjih potrošača;
4. odredi uništavanje neusaglašenih proizvoda ako predstavljaju ozbiljan rizik za bezbjednost, život i zdravlje ljudi, životinja i biljaka, kao i za zaštitu životne sredine.

Ukoliko nadležni inspektor utvrdi jednu od formalnih neusaglašenosti, nalaže isporučiocu, u skladu sa propisanim obavezama, otklanjanje neusaglašenosti u određenom roku.

Formalna neusaglašenost iz stava 2 ovog člana može biti:

1) odsustvo znaka usaglašenosti;

2) stavljanje znaka usaglašenosti suprotno odredbama ovog zakona i propisa donijetih na osnovu ovog zakona;

3) nesačinjavanje isprava o usaglašenosti u skladu sa zahtjevima tehničkog propisa;

4) neispravno sačinjavanje isprava o usaglašenosti u skladu sa zahtjevima tehničkog propisa;

5) nedostupnost ili nekompletnost tehničke dokumentacije;

6) druga neusaglašenost koje je tehničkim propisom donijetim na osnovu ovog zakona propisana kao formalna neusaglašenost.

U slučaju da isporučilac ne otkloni neusaglašenost iz stava 1 tačka 2 i stava 3 ovog člana, u određenom roku, nadležni inspektor preduzima odgovarajuće mjere za ograničavanje ili zabranu isporuke proizvoda na tržištu ili za povlačenje ili opoziv proizvoda sa tržišta.

Prilikom preduzimanja mjera iz ovog člana inspektor mora postupati na način srazmjeran ozbiljnosti rizika i vodeći računa o načelu opreznosti, odnosno tako da preduzeta mjera bude srazmjerna riziku koji taj proizvod predstavlja.

Žalba izjavljena protiv rješenja inspektora iz stava 1 tač. 3 i 4 i stava 4 ovoga člana ne odlaže izvršenje rješenja.

**Postupanje sa usaglašenim proizvodima koji predstavljaju rizik**

**Član 36**

Kada nakon sprovedenih provjera nadležni inspektor utvrdi da proizvod, iako je usaglašen sa tehničkim propisom, predstavlja rizik za zdravlje i bezbjednost ljudi ili za drugi aspekt zaštite javnog interesa, nalaže isporučiocu da preduzme odgovarajuće korektivne radnje kako bi obezbijedio da proizvod, stavljen na tržište više ne predstavlja rizik ili da bude povučen ili opozvan u razumnom roku, o čemu odlučuje srazmjerno riziku koji taj proizvod predstavlja.

Isporučilac obezbjeđuje preduzimanje korektivnih radnji iz stava 1 ovog člana za sve proizvode koje je isporučio na tržištu, za koje je utvrđeno da predstavljaju rizik.

**Član 37**

Izuzetno od odredaba čl. 34 do 36 ovog zakona nadležni inspektor preduzima odgovarajuću mjeru za ograničavanje ili zabranu isporuke proizvoda na tržištu, povlačenje ili opoziv proizvoda, bez prethodnog nalaganja korektivnih radnji, za proizvode za koje utvrdi da predstavljaju ozbiljan rizik.

**Obaveza informisanja Evropske komisije**

**Član 38**

Crna Gora je u obavezi da obavještava Evropsku komisiju i države članice Evropske unije o rezultatima izvršenih provjera i preduzetim mjerama u skladu sa ovim zakonom i zakonom kojim se uređuje tržišni nadzor, a naročito ako nadležni organ tržišnog nadzora smatra da utvrđena neusaglašenost proizvoda može da ima posledice i izvan teritorije Crne Gore.

Obavještenje o preduzetim mjerama sadrži sve raspoložive informacije, a naročito podatke neophodne za identifikaciju neusaglašenog proizvoda, podatke o porijeklu proizvoda, prirodi neusaglašenosti i povezanih rizika, vrsti i trajanju preduzetih mjera, izjašnjenjima i argumentaciji koje je dostavio isporučilac, kao i odluke organa tržišnog nadzora o tome da li je neusaglašenost proizvoda nastala kao posljedica:

1) neispunjenja propisanih zahtjeva za zaštitu javnog interesa obuhvaćenog tehničkim propisom ili

2) nedostataka u standardima koji pružaju pretpostavku usaglašenosti u skladu sa odredbama tehničkog propisa.

**IX. KAZNENE ODREDBE**

**Član 39**

Novčanom kaznom u iznosu od 5.000 eura do 20.000 eura kazniće se za prekršaj pravno lice (tijelo za ocjenjivanje usaglašenosti) koje sprovodi ocjenjivanje usaglašenosti bez ili van okvira rješenja o imenovanju, ili tokom suspenzije (član 18 stav 4 i 5 i član 22 stav 3).

Za prekršaj iz stava 1 ovog člana kazniće se novčanom kaznom u iznosu od 700 eura do 2.500 eura i odgovorno lice u tijelu za ocjenjivanje usaglašenosti - pravnom licu.

**Član 40**

Novčanom kaznom od u iznosu od 2.000 eura do 10.000 eura kazniće se za prekršaj imenovano tijelo za ocjenjivanje usaglašenosti - pravno lice ako:

1) ne dostavi obavještenja u skladu sa obavezama iz člana 19 ovog zakona;

2) ne postupi po nalogu nadležnog ministarstva iz člana 22 ovog zakona.

Za prekršaj iz stava 1 ovog člana kazniće se novčanom kaznom u iznosu od 500 eura do 2.000 eura i odgovorno lice u imenovanom tijelu za ocjenjivanje usaglašenosti - pravnom licu.

**Član 41**

Novčanom kaznom u iznosu od 500 eura do 20.000 eura kazniće se za prekršaj isporučilac - pravno ili fizičko lice ili preduzetnik, ako:

1. isporuči na tržište proizvod koji nije usaglašen sa propisanim zahtjevima (član 24 stav 1);
2. isporuči na tržište proizvode za koje nije ispunio obaveze utvrđene čllanom 25;
3. ako ne dostavlja informacije nadležnim inspekcijskim organima o identifikaciji isporučilaca u skladu članom 26;
4. ne postupi u skladu sa obavezama iz čl. 34, 35 i 36 ovog zakona;
5. ne postupa u skladu sa tehničkim propisima iz člana 8 ovog zakona;
6. prozvod ne označi propisanim znakom usaglašenosti u skladu sa ovim zakonom (član 14) i tehničkim propisima.

Za prekršaj iz stava 1 ovog člana kazniće se novčanom kaznom u iznosu od 500 eura do 4000 eura i odgovorno lice u pravnom licu.

**Član 42**

Nadležni inspektor neće podnijeti zahtjev za pokretanje prekršajnog postupka protiv isporučioca za koga je utvrđeno da je prvi put isporučio na tržište formalno neusaglašen proizvod, pod uslovom da je neusaglašenost otklonjena u roku koji je odredio nadležni inspektor.

**X. PRELAZNE I ZAVRŠNE ODREDBE**

**Član 43**

Podzakonski akti na osnovu ovlašćenja utvrđenih u čl. 23, 28 30 i 31 ovog zakona donijeće se u roku od godinu dana od dana stupanja na snagu ovog zakona.

Tehnički propisi doneseni na osnovu člana 6 Zakona o tehničkim zhatjevima za proizvode i ocjenjivanju usaglašenosti („Sl list CG”, br. 53/11) primjenjivaće se do donošenja tehničkih propisa u skladz sa ovim zakonom.

**Član 44**

Od dana pristupanja Crne Gore Evropskoj uniji, zastupnikom, uvoznikom i distributerom, u smislu ovog zakona, smatraće se pravno, odnosno fizičko lice koje ima sjedište, odnosno prebivalište u Evropskoj uniji.

Od dana pristupanja Crne Gore Evropskoj uniji, izraz:

- „na crnogorskom jeziku” zamjenjuje se izrazom: „na crnogorskom jeziku, odnosno na jeziku koji nadležni organi, potrošači i drugi krajnji korisnici mogu lako razumjeti, kako je određeno u državi članici Evropske unije u kojoj se proizvod isporučuje na tržištu”;

- „Imenovano tijelo” mijenja se u „Imenovano odnosno prijavljeno tijelo”.

**Član 45**

Odredbe čl. 23, 29 i 38 ovog zakona primjenjivaće se od pristupanju Crne Gore Evropskoj uniji.

**Član 46**

Danom stupanja na snagu ovog zakona prestaje da važi Zakon o tehničkim zahtjevima za proizvode i ocjenjivanju usaglašenosti („Službeni list CG”, broj 53/11) i Pravilnik o bližem sadržaju obavještenja o proizvodu koji predstavlja rizik ("Službeni list CG ", broj 6/13).

**Član 47**

Ovaj zakon stupa na snagu osmog dana od dana objavljivanja u „Službenom listu Crne Gore”.

**OBRAZLOŽENJE**

**I. USTAVNI OSNOV ZA DONOŠENJE ZAKONA**

Ustavni osnov za donošenje Zakona o tehničkim zahtjevima za proizvode i ocjenjivanju usaglašenosti sadržan je u članu 16 stav 1 tačka 5 Ustava Crne Gore, kojim je propisano da se zakonom uređuju pitanja od interesa za Crnu Goru.

**II. RAZLOZI ZA DONOŠENJE ZAKONA**

Sada važećim Zakonom o tehničkim zahtjevima za proizvode i ocjenjivanju usaglašenosti (“Službeni list CG“, broj 53/11) i podzakonski akti koji su donijeti na osnovu ovog zakona uređena je oblast tehničkog zakonodavstva u Crnoj Gori koje u velikom dijelu počiva na preuzimanju tehničkih i pravnih rješenja prava EU. Osnovni razlog za donošenje novog zakona jeste dalje unapređenje postojećeg zakonodavnog okvira u smislu praćenja razvoja i donesenih suštinskih promjena strukture i sadržaja relevantnog EU zakonodavstva i time nuđenja boljeg pravnog osnova za preuzimanje velikog broja EU pravnih akata (direktiva i regulativa).

Gore navedeni Zakon donesen je da bi se stvorio potreban pravni okvir za korektno preuzimanje takozvanih direktiva „novog pristupa“, koje su sadržavale prije svega tehničke zahtjeve za zaštitu javnog interesa (prije svega zdravlje i bezbjednost potrošača i zaštita životne sredine) na području brojnih grupa neprehrambenih proizvoda ka što su: mašine, liftovi, oprema pod pritiskom, lična zaštitna oprema, pirotehnički proizvodi i civilni eksplozivi, metrološka mjerila i medicinska sredstva. Te, strukturno ujednačene direktive,su zbog svog poglavito tehničkog sadržaja imale manji broj članova i poduže anekse sa detaljnim opisima tehničkih zahtjeva i razrađenih postupaka ocjenjivanja usaglašenosti.

Nakon izvršene analize primjerenosti i uspješnosti „novog pristupa“, koja je bila sprovedena dvadeset godina nakon njegovog uvođenja (razdoblje 1986-2006), razvijen je regulatorni model nazvan „novi pravni okvir“ („New Legislative Framework“) koji je u velikoj mjeri nadogradio i proširio „novi pristup“. Sadržaj, a time i broj članova pravnih akata EU se više nego udvostručio, a njihov sadržaj je dobio na administrativnom značaju pošto je dodata detaljno obrađena materija obaveza privrednih subjekata, načina imenovanja tijela za ocjenjivanje usaglašenosti kao i načina rada i izricanja mjera nadležnih inspekcijskih organa.

Na osnovu novog modela koji je detaljno objašnjen i uniformno strukturisan u Odluci EU br. 768/2008 Evropskog parlamenta i Savjeta od 9. jula 2008. godine o zajedničkom okviru za trgovanje proizvodima (Odluka je pravni akt „sui generis“ koji politički obavezuje organe EU da kod budućeg zakonodavstva upotrebljavaju prije svega rješenja „novog pravnog okvira“, a ne treba je prenijeti i implementirati na nivou Država članica“) u EU su na snagu su stupili sljedeći pravni akti EU:

* Direktiva 2009/48/EC o bezbjednosti igračaka,
* Direktiva 2013/53/EU o rekreativnim plovilima,
* Direktiva 2013/29/EU o pirotehničkim proizvodima,
* Direktiva 2014/28/EU o eksplozivima za civilnu upotrebu,
* Direktiva 2014/29/EU o jednostavnim posudama pod pritiskom,
* Direktiva 2014/30/EU o elektromagnetnoj kompatibilnosti,
* Direktiva 2014/31/EU o neautomatskim vagama,
* Direktiva 2014/32/EU o mjernim instrumentima,
* Direktiva 2014/33/EU o bezbjednosti liftova,
* Direktiva 2014/34/EU o opremi koja se upotrebljava u potencijalno eksplozivnoj atmosferi,
* Direktiva 2014/35/EU o niskonaponskoj opremi,
* Direktiva 2014/53/EU o radio opremi,
* Direktiva 2014/68/EU o opremi pod pritiskom,
* Regulativa 2016/425/EU o ličnoj zaštitnoj opremi
* Regulativa 2016/426/EU o plinskoj opremi
* Regulativa 2017/745/EU o medicinskim sredstvima,
* Regulativa 2017/746/EU o in vitro dijagnostičkim medicinskim sredstvima.

Prelazak EU od donošenja direktiva na donošenje regulativa za regulisanje zahtjeva u vezi usaglašenosti i bezbjednosti proizvoda je od velikog značaja za Crnu Goru kao državu u procesu približavanja EU i zahtijeva hitnu pravnu reakciju u smislu praćenja ove bitne promjene. I dok su se preuzimale samo direktive postojala je potreba preciznog i potpunog preuzimanja njihovih odredbi. Ali pošto direktive ipak dopuštaju barem malena odstupanja od svog teksta kod preuzimanja u nacionalno pravo (pošto direktiva u pravilu sadrži ciljeve koje treba postići, a država članica određuje način njihovog postizanja) kod pregleda korektnosti transponovanja moglo se argumentovati da je cilj potpuno postignut bez obzira na pomalo drugačiji tekst nacionalnog pravilnika.

Kod regulativa taj se manevarski prostor u potpunosti gubi pošto na nivou EU postoji isključivo jedan tekst (države članice nemaju obaveze i ne smiju preuzeti regulativu koja je direktno obavezujuća za sve države). Crna Gora kao država kandidat ima obavezu donošenja nacionalnih pravnih akata za regulisanje gore navedenih grupa proizvoda da bi mogla dokazati spremnost države za njihovo sprovođenje i prije ulaska u EU. A to zahtijeva donošenje „identičnog teksta“ koji se donosi na nacionalnoj nivou. Za pojedine grupe proizvoda to je moguće jedino na podzakonskom nivou.

Razvoj koji je napravila EU u posljednjim godinama u vidu strukture i oblika donošenja pravnih akata u posljednjim godinama (definisanje „novog pravnog okvira“ i prelazak sa direktiva na regulative) Crnu Goru usmjerava na put kojim su već prošle određene države iz Regiona - države članice EU, Slovenija i Hrvatska koje su na nivou primarnog tehničkog zakonodavstva donijele zakone koji nude pravni osnov za preuzimanje pravnih akata EU na podzakonskom nivou, a ne predstavljaju pokušaj djelimičnog preuzimanja na zakonskom nivou (sa izuzetkom odredaba o inspekcijskom nadzoru).

Takav pristup će omogućiti integralno preuzimanje odredbi o tehničkim zahtjevima, koji se odnose prije svega na privredne subjekte koji sudjeluju u lancu isporuke, putem pravilnika koji će svojim sveobuhvatljivim pristupom biti lakše razumljivi i sprovodljivi što je odlika dobro strukturiranog prava. Na ovom mjestu treba napomenuti da neće sve gore navedene direktive i regulative biti preuzete pravilnicima donesenim na osnovu ovog zakona. Kao sektorski zakoni i dalje će se upotrebljavati neki drugi zakoni, kao što je Zakon o metrologiji za mjerne instrumente, Zakon o medicinskim sredstvima za dvije grupe proizvoda uređene regulativama donesenima 2017 godine i Zakon o eksplozivima za pirotehnička sredstva i eksplozive za civilnu upotrebu. Ti će se zakoni sprovoditi zajedno sa ovim zakonom kao što je to predviđeno članom 3 novog Predloga zakona:

„Odredbe ovog zakona kojima se uređuje registar tehničkih propisa, notifikacija tehničkih propisa i način prijavljivanja tijela za ocjenjivanje usaglašenosti, primjenjuju se i na proizvode za koje su tehnički zahtjevi uređeni posebnim zakonima i propisima donijetim na osnovu tih zakona.”

Kako se radi o sistemskom zakonu kojim se reguliše oblast tehničkog zakonodavstva, planirano je da se novim odnosno unaprijeđenim zakonskim rješenjima postigne usklađivanje sa najboljom praksom EU i savremenim standardima u oblasti tehnike, opis obaveza svih subjekata koji isporučuju proizvode na tržište, kao i uklanjanje nedozvoljenih tehničkih barijera u trgovini, a u cilju unapređivanja zaštite javnih interesa, kao što je zaštita zdravlja i bezbjednosti potrošača i drugih korisnika, zaštita imovine, zaštita životne sredine.

Pored relevantnog EU zakonodavstva, a imajući u vidu činjenicu da je Crna Gora punopravna članica Svjetske trgovinske organizacije, tekst zakona preuzima sve principe Sporazuma o tehničkim barijerama u trgovini u smislu ograničenih razloga za donošenje tehničkog zakonodavstva tj. tehničkih propisa, kao i princip transparentnosti u smislu obavještavanja svih zainteresovanih strana o važećoj tehničkoj regulativi u Crnoj Gori odnosno notifikacije tehničkih propisa koji bi mogli predstavljati barijeru u trgovini.

Donošenjem ovog zakona obezbjeđuje se visok nivo zaštite života, zdravlja i bezbjednosti ljudi, životinja i biljaka, zaštite životne sredine, zaštite potrošača i drugih korisnika, zaštite imovine i zaštite ostalih javnih interesa, sa jedne strane, kao i radi obezbeđivanja pravnog okvira za propisivanje tehničkih zahtjeva, transponovanje direktiva i regulativa EU (prije svega direktive „novog pristupa“ i direktive i uredbe „novog pravnog okvira“), kojima se neće stvarati nedozvoljene prepreke u trgovini, sa druge strane. Ovo se postiže uređivanjem tržišta putem formulisanja pravnog okvira za propisivanja detaljnih tehničkih zahtjeva i sa njima povezanih obaveza i postupaka za proizvode čime će se obezbijediti da se na tržištu Crne Gore stavljaju na tržište isključivo proizvodi koji su usaglašeni sa propisanim zahtjevima koji su regulisani na identičan način kao što je to prethodno urađeno u EU.

Takođe, zakon obezbjeđuje nastavak stvaranja i jačanja kapaciteta u oblasti infrastrukture kvaliteta, kroz imenovanje i prijavljivanje tijela za ocjenu usaglašenosti koja po pravilu dolaze iz privatnog sektora i uspostavlja transparentnost prilikom njihovog rada na području zaštite javnog interesa.

Predmetnmi zakonom će se prije svega stvoriti odgovarajući pravni osnov za usaglašavanje sa pravnim poretkom EU na podzakonskom nivou, dok će se pitanja vršenja inspekcijskog nadzora regulisati na nivou ovog zakona (tokom prelaznog razdoblja dok se ne donese novi sveobuhvatni Zakon o nadzoru proizvoda na tržištu koji će biti potpuno usaglašen sa novom Regulativom (EU) 2019/1020 Evropskog Parlamenta i Savjeta od 20. juna 2019 “o nadzoru tržišta i usklađenosti proizvoda“ - koja anulira sve odredbe koje se odnose na nadzor tržišta iz Regulative (EZ) 765/2008).

Donošenje novog zakona i podzakonskih akata u oblasti tehničkog zakonodavstva obezbjeđuje, zajedno sa drugim zakonima, visok stepen pravne sigurnosti poslovanja u Crnoj Gori i stvaranje povoljnih uslova za strana ulaganja u privredu Crne Gore odnosno ekonomski razvoj.

**III USAGLAŠENOST SA EVROPSKIM ZAKONODAVSTVOM I POTVRĐENIM MEĐUNARODNIM KONVENCIJAMA**

**a) Usklađenost nacrta/predloga propisa sa primarnim izvorima prava Evropske unije**:

UFEU, Glava I, Unutrašnje tržište, član 26 / Treaty on the functioning of the EU, Title I, Internal market, article 26

**Potpuno usklađeno / fully harmonized**

**b) Usklađenost nacrta/predloga propisa sa sekundarnim izvorima prava Evropske unije**

Odluka (EZ) br. 768/2008 Evropskog Parlamenta i Savjeta od 9. jula 2008. godine kojom se utvrđuje zajednički okvir za trgovinu proizvodima i kojom se ukida Odluka (EEZ) br. 93/465/EEZ / Decision (EC) No 768/2008 of the European Parliament and of the Council of 9 July 2008 on a Common Framework for the marketing of products and repealing Decision (EEC) No 93/465, OJ L 218, 13.08.2008.

Odluku EZ br. 768/2008 Evropskog parlamenta i Savjeta od 9. jula 2008. godine o zajedničkom okviru za trgovanje proizvodima, koja je pravni akt „sui generis“ koji politički obavezuje organe EU da kod budućeg zakonodavstva upotrebljavaju prije svega rješenja „novog pravnog okvira“, ne treba prenijeti i implementirati na nivou Država članica, a time ni od strane Crne Gore kao države kandidatke za članstvo u EU. Međutim treba napomenuti da su kod pisanja predloga zakona pojedini instituti Odluke služili kao osnovni tekst da bi se obezbijedilo da će na taj način formulisan pravni okvir omogućavati pravilno i potpuno preuzimanje sektorskih direktiva i regulativa na podzakonskom nivou.

**Djelimično usklađeno / partly harmonized**

Regulativa (EZ) br. 765/2008 Evropskog Parlamenta i Savjeta od 9. jula 2008. godine kojom se utvrđuju zahtjevi vezani za akreditaciju i nadzor na tržištu u vezi sa plasiranjem proizvoda i kojom se ukida Regulativa (EEZ) br. 339/93/EEZ / Regulation (EC) No 765/2008 of the European Parliament and of the Council of 9 July 2008 setting out the requirements for accreditation and market surveillance relating to the marketing of products and repealing Regulation (EEC) No 339/93, OJ L 218, 13.08.2008.

Ova Regulativa je uzeta u obzir kod pisanja člana „Označavanje proizvoda“ kako bi se osiguralo da je na podzakonskom nivou moguće korektno i u potpunosti preuzeti član 30 Regulative i sa njime povezan Aneks II.

**Djelimično usklađeno / partly harmonized**

**c) Usklađenost nacrta/predloga propisa sa ostalim izvorima prava Evropske unije**

Ne postoji izvor prava EU ove vrste sa kojim bi se predlog propisa mogao uporediti radi utvrđivanja stepena njegove usklađenosti.

**IV OBJAŠNJENJE OSNOVNIH PRAVNIH INSTITUTA**

**Opšte odredbe (čl. 1 do 5)**

Odredbe čl. 1 do 5 zakona propisuju predmet, područje primjene i značenje pojedinih izraza upotrijebljenih u ovom zakonu.

Zakonom uređuje se način propisivanja tehničkih zahtjeva za proizvode, ocjenjivanje usaglašenosti proizvoda sa propisanim tehničkim zahtjevima, obaveze isporučilaca proizvoda, zahtjevi za imenovanje i obaveze imenovanih tijela, i druga pitanja od značaja za tehničke zahtjeve i ocjenjivanje usaglašenosti. Zakon ima osnovni cilj da stvori odgovarajući pravni osnov za integralno (cjelovito) preuzimanje odredbi velikg broja pravnih akata EU (direktiva i regulativa) koji u detalje regulišu zahtjeve za različite grupe proizvoda. Svi akti koji će biti preuzeti na osnovu ovog zakona rađeni su na principu „potpune harmonizacije” što znači da ih treba preuzeti u nacionalni pravni poredak sa identičnim rješenjima i izrazima.

Što se tiče primjene, potrebno je naglasiti da ovaj zakon predstavlja krovni zakon za propisivanje tehničkih zahtjeva, s tim da tehnički zahtjevi mogu biti uređeni i kroz posebne zakone za pojedine grupe proizvoda.

Centralno mjesto ovog zakona zahtijeva rješenje u skladu sa kojim se njegove odredbe kojima se uređuje registar tehničkih propisa, notifikacija tehničkih propisa i način prijavljivanja tijela za ocjenjivanje usaglašenosti, primjenjuju i na proizvode za koje su tehnički zahtjevi uređeni posebnim zakonima i propisima donijetim na osnovu tih zakona.

U članu 5 predloga zakona koji se bavi terminologijom i izrazima upotrijebljenim u ovom zakonu, korišćene su definicije i izrazi iz referentnih dokumenata EU, uz neophodne izmjene i prilagođavanje sadržini i potrebama ovog zakona. Svi zakonom definisani izrazi biće sadržani i u podzakonskim aktima donesenim na njegovom osnovu da bi subjekti na koje se oni odnose mogli upotrebljavati integralni tekst preuzetih akata EU.

**Tehnički zahtjevi i tehnički propisi (čl. 6-9)**

Čl. 6 do 9 predloga zakona odnose se na propisivanje odnosno utvrđivanje tehničkih zahtjeva, načela donošenja tehničkih propisa (odraz činjenice da je Crna Gora član WTO i da je preuzela određene obaveze u vezi regulisanja proizvoda), kao i na moguće elemente koji mogu biti uređeni tehničkim propisima. Time se stvara transparentan pravni osnov sadržaj tehničkih propisa koji se donose kao podzakonski propisi – pravilnici.

Najvažniji zahtjev zakona je da „proizvod koji se isporučuje na tržištu, odnosno stavlja u upotrebu mora da ispunjava tehničke zahtjeve propisa koji se odnose na taj proizvod”. Neispunjavanje tog zahtjeva znači apsolutnu zabranu. Druga strana medalje jeste u zakonskoj odredbi da se „isporuka na tržištu proizvoda koji su usaglašeni sa propisanim tehničkim zahtjevima za taj proizvod ne smije se ograničiti ili zabraniti“ što osigurava slobodan protok robe kada je osigurana bezbjednost proizvoda.

Iznimno, ako nakon sprovedenih provjera nadležni inspektor utvrdi da proizvod, iako je usaglašen sa tehničkim propisom, predstavlja rizik za zdravlje i bezbjednost ljudi ili za drugi aspekt zaštite javnog interesa, nalaže isporučiocu da preduzme odgovarajuće korektivne radnje kako bi obezbijedio da proizvod, prilikom stavljanja na tržište više ne predstavlja rizik ili da bude povučen ili opozvan u razumnom roku – Zakon time uvodi tzv. „zaštitnu klavzulu“. Postoji izuzetak od pravila da isporučilac ima pravo stavljati usaglašene proizvode, ali samo ako se utvrdi opasnost od povrede javnog interesa.

Tehnički zahtjevi mogu biti utvrđeni kroz tehnički propis ili pozivanjem na standarde. Propisano je da tehničke propise donose nadležna ministarstva u okviru svojih nadležnosti. Takođe, u ovom članu navedeni su i principi donošenja tehničkih propisa koji moraju biti uzeti u obzir prilikom izrade, kako ne bi došlo do stvaranja nepotrebnih prepreka u trgovini.

Članom 7 predloga zakona uređuje se pretpostavka usaglašenosti, i to na način da se pretpostavlja da je proizvod usaglašen, ako odgovara zahtjevima crnogorskog standarda na koje se tehnički propis poziva, kao i da se usaglašenost proizvoda može odrediti i na drugi način. Izuzetno, ako nema objavljenog crnogorskog standarda u odgovarajućoj oblasti, u tehničkom propisu može se vršiti pozivanje na međunarodni ili evropski standard. Time se daje pravni osnov za donošenje adekvatnih rješenja na podzakonskom nivou.

Takođe, ovim članom utvrđena je i obaveza Instituta za standardizaciju Crne Gore da na zahtjev nadležnog ministarstva, dostavi obavještenje da li za proizvod koji treba da bude predmet tehničkog propisa postoji odgovarajući crnogorski standard ili je planirano njegovo donošenje. Propisana je i obaveza nadležnih ministarstava da objavljuje listu neobaveznih crnogorskih standarda na koji se taj propis poziva.

**Ocjenjivanje usaglašenosti i znak usaglašenosti (čl. 10 do 15)**

Čl. 10 do 15 uređuju propisivanje ocjenjivanja usaglašenosti. Kada se tehničkim propisom utvrde tehnički zahtjevi za pojedine proizvode, potrebno je utvrditi i odgovarajuće postupke ocjenjivanja usaglašenosti proizvoda sa tim zahtjevima i definisati ko ih i na koji način sprovodi. U zavisnosti od grupa proizvoda i opasnosti koje proizvod može predstavljati predviđeno je da postupke ocjenjivanja usaglašenosti mogu sprovoditi: proizvođač sam, ili proizvođač u saradnji sa imenovanom tijelom za ocjenjivanje usaglašenosti (laboratorija, kontrolno ili sertifikaciono tijelo).

Zakon, takođe dopušta da se tehničkim propisom određuje znak usaglašenosti i vrsta isprave o usaglašenosti koju je isporučilac dužan da sačini ili obezbijedi za proizvod prije njegovog stavljanja na tržište ili u upotrebu.

Takođe, ovaj zakon predviđa da se tehničkim propisom može propisati da pojedine aktivnosti ocjenjivanja usaglašenosti sprovodi i tijelo za ocjenjivanje usaglašenosti koje nije imenovano ali koje je akreditovano u skladu sa odgovarajućim crnogorskim standardom koji sadrži zahtjeve za tijela za ocjenjivanje usaglašenosti.

Ovaj zakon utvrđuje i načela koja se trebaju uzimati u obzir prilikom izbora postupaka za ocjenjivanje usaglašenosti tako da postupak bude odgovarajući za određeni proizvod, odnosno grupu proizvoda, da bude odgovarajući u odnosu na vrstu, prirodu i stepen rizika koji predstavlja, odnosno koji može predstavljati proizvod. Ako je obavezno učešće nezavisne treće strane, proizvođaču se omogućuje izbjegavanje postupaka kojima se nameće preveliko opterećenje u odnosu na rizike za proizvode na koje se odnosi tehnički propis.

Odnos između imenovanog tijela i proizvođača je civilno pravne prirode. Međusobna prava i obaveze uređuju se ugovorom. Na rad imenovanog tijela podnosilac zahtjeva za ocjenjivanje usaglašenosti može da podnese prigovor organu određenom internim aktom imenovanog tijela za odlučivanje po prigovorima. Imenovano tijelo je dužno da učini dostupnim podatke o mjestu i nazivu organa imenovanog tijela kojim odlučuje po prigovorima.

Za razliku od važećeg zakona novi predlog ne pominje izričito EU znak usaglašenosti CE. To je prepušteno podzakonskom nivou. Zadržaće se dosadašnja praksa gdje se pravilnicima preuzimaju odredbe o znaku CE kada one postoje u pravu EU da bi se prelaznim odložila primjena do dana pristupanja EU.

**Imenovanje tijela za ocjenjivanje usaglašenosti (čl. 16 do 23)**

U ovom poglavjlju uređuju se pravni instituti koji moraju biti uspostavljeni da bi se mogla imenovati (a danom pristupanja Crne Gore EU i prijaviti na evropskom nivou) tijela za ocjenjivanje usaglašenosti koja sudjeluju sa proizvođačem kada je to propisano za odredjene grupe proizvoda.

Tijelo za ocjenjivanje usaglašenosti, radi imenovanja podnosi ministarstvu koje je donijelo tehnički propis zahtjev za imenovanje uz koji prilaže dokumentaciju kojom dokazuje da ispunjava uslove utvrđene tehničkim propisom. Rješenje o imenovanju tijela za ocjenjivanje usaglašenosti izdaje se na period od četiri godine, a u skladu sa zakonom kojim se uređuje upravni postupak.

Ministarstvo koje je donijelo tehnički propis je dužno da bude organizovano na način da u postupku imenovanja tijela za ocjenjivanje usaglašenosti na osnovu tog propisa, obezbijedi svoju kompetentnost i nepristranost, između ostalog:

- da ne bude u sukobu interesa u odnosu na tijela za ocjenjivanje usaglašenosti;

- da u postupku prijavljivanja tijela za ocjenjivanje usaglašenosti učestvuju kompetentna lica koja nisu učestvovala u utvrđivanju ispunjenosti propisanih zahtjeva za imenovanje tijela za ocjenjivanje usaglašenosti.

Prilikom odlučivanja o zahtjevu za imenovanje, nadležno ministarstvo cijeni ispunjenost zahtjeva utvrđenih tehničkim propisom.

Ako nadležno ministarstvo tokom nadzora rada utvrdi da imenovano tijelo ne ispunjava zahtjeve na osnovu kojih je imenovano, ili ne izvršava obaveze, u skladu sa zakonom i tehničkim propisom, naložiće otklanjanje utvrđenih nepravilnosti i odrediti rok za njihovo otklanjanje. Ako imenovano tijelo ne otkloni utvrđene nepravilnosti, nadležno ministarstvo će donijeti rješenje o privremenoj zabrani obavljanja poslova ocjenjivanja usaglašenosti do otklanjanja utvrđenih nepravilnosti. U slućaju nastavka nepravilnosti nadležno ministarstvo će donijeti rješenje o ukidanju imenovanja za poslove koji su predmet zabrane.

Odredbe člana 23 o prijavljivanju imenovanih tijela Europskoj Komisiji (to je u nadležnosti Ministarstva Ekonomije čak ako je odluku o imenovanju donijelo drugo ministarstvo) biće primijenjene od dana pristupanja Crne Gore Europskoj Uniji.

**Obaveze isporučioca i vlasnika proizvoda u upotrebi (čl. 24 do 27)**

U ovom poglavlju propisane su ključne obaveze privrednih subjekata (isporučilaca) prilikom i nakon stavljanja proizvoda na tržište.

Proizvođač, uvoznik i distributer su, svaki u okviru svoje uloge u lancu isporuke, dužni da proizvod koji se isporučuje na tržište, odnosno stavlja u upotrebu, ispunjava zahtjeve tehničkih propisa koji se odnose na taj proizvod. Proizvođač može u skladu sa tehničkim propisom u pisanom obliku da ovlasti zastupnika za izvršavanje pojedinih njegovih obaveza na tržištu.

Detaljniji opis obaveza uvedenih zakonom, koje sprovodi isporučilac u okviru svoje uloge u lancu isporuke, utvrđuje se tehničkim propisom.

Veoma su značajne odredbe člana 26 o identifikaciji isporučilaca. Oblik saradnje sa nadležnim organima tržišnog nadzora predstavlja obaveza da se čuva i da se, na zahtjev nadležnog organa tržišnog nadzora, dostavi podatke o isporučiocu od koga je privredni subjekt nabavio proizvod i podatke o privrednom subjektu kome je isporučio proizvod.

Članom 27 dodata je obaveza vlasnika proizvoda. Naime, vlasnik tehnički složenog proizvoda dužan je da obijezbedi redovne, odnosno vanredne preglede proizvoda radi potvrđivanja bezbjednosti proizvoda tokom vijeka upotrebe, u skladu sa tehničkim propisom. Ovakvom odredbom dat je pravni osnov za tehničke preglede pojedinih grupa proizvoda koji mogu predstavljati znatnu opasnost tokom upotrebe (npr. liftovi u stambenim i poslovnim zgradama).

**Važenje inostranih isprava o usaglašenosti (čl. 28 i 29)**

Kako Crna Gora kao nevelika država sa srednje razvijenom ekonomijom ne može i nema ambiciju da uspostavi sva potrebna tijela za ocjenjivanje usaglašenosti, mora uspostaviti čvrst i efikasan sistem priznavanja stranih isprava da bi omogućila provjeru ispunjenosti tehničkih zahtjeva proizvoda na njenom tržištu.

Članom 28 zakona predviđeno je da isprava o usaglašenosti koju je izdalo inostrano tijelo za ocjenjivanje usaglašenosti, važi u Crnoj Gori ako je izdata u skladu sa potvrđenim međunarodnim sporazumima čiji je potpisnik Crna Gora, ili kad je izdata sa strane tijela za ocjenjivanje usaglašenosti koje je nezavisna treća strana za obavljanje poslova ocjenjivanja usaglašenosti za određenu oblast i koje je upisano u registar tih tijela koji vodi Evropska komisija („NANDO baza”). Ovim članom propisani su i uslovi pod kojima u drugačijim uslovima nadležni ministar može rješenjem priznati važenje konkretne inostrane isprave o usaglašenosti.

Član 29 propisuje klauzulu o međusobnom priznavanju (na CG tržište mogu se stavljati i proizvodi koji ispunjavaju zahtjeve drugog nacionalnog prava) koja predstavlja jednu od značajnih novina u ovom zakonu. Unošenje navedene klauzule stvaraju se uslovi da se u tehničkim propisima koji se donose na osnovu ovog i drugih zakona koji pretstavljaju pravni osnov za donošenje tehničkih propisa propiše i način primjene navedene klauzule u zavisnosti od grupe proizvoda.

**Obavještavanje (čl. 30 do 32)**

Predlog zakona u članu 30 propisuje nadležnost Ministarstva za vođenje registra, u koji se upisuju podaci od značaja za tehničko zakonodavstvo, kao i da će postupak upisa u registar, sadržinu i način vođenja registara, bliže propisati Ministarstvo za ekonomiju

Član 31 Predloga zakona propisuje notifikaciju tehničkih propisa u pripremi, odgovarajućim organima, u skladu sa pravilima međunarodnih sporazuma čiji je Crna Gora potpisnik.

Članom 32 Predloga zakona propisano je da je Ministarstvo dužno da na zahtjev zainteresovanih lica i nadležnih organa i organizacija stranih država, pruža informacije o:

- donijetim ili predloženim tehničkim propisima;

- postupcima ocjenjivanja usaglašenosti u skladu sa ovim zakonom i tehničkim propisima;

- o članstvu Crne Gore u međunarodnim i regionalnim sistemima ocjene usaglašenosti, ili u potvrđenim bilateralnim i multilateralnim ugovorima koji se odnose na tehničke propise.

**Nadzor (čl. 33 do 38)**

Nadzor usaglašenosti i bezbjednosti neprehrambenih proizvoda na crnogorskom tržištu podliježe prije svega odredbama Zakona o nadzoru proizvoda na tržištu (Službeni list Crne Gore, broj 33/14).

Ovim zakonom uvode se odredbe koje na koherentan način dopunjuju odredbe pomenutog zakona zbog potreba tehničkih propisa koji će biti doneseni na njegovoj osnovi. Čl. 33 do 38 zbog toga uređuju potrebne dodatne aspekte u vezi nadzora – dodatna ovlašćenja nadležnih inspekcijskih organa, preduzimanje mjera povlačenja ili opoziva proizvoda koji predstavljaju ozbiljan rizik, preduzimanje mjera ukoliko se na tržištu nađe proizvod koji je usaglašen sa zahtjevima propisa ali predstavlja ozbiljan rizik, kao i postupanje kod formalnih (administrativnih) neusaglašenosti koje se takođe moraju otkloniti na zahtjev nadležnih inspektora.

**Kaznene odredbe (čl. 39 do 42)**

Propisane su novčane kazne za prekršaje utvrđene zakonom. Prilikom određivanja visine propisanih kaznenih mjera zakonodavac je uzeo u obzir zahtjev prava EU da predviđene kazne moraju biti efikasne, proporcionalne i preventivne.

Sprovođenje propisanog je od najveće važnosti. Nadležni organi su dužni da poduzimaju sve potrebne mjere kako bi osigurali sprovođenje sankcija koje se primjenjuju na kršenja odredaba ovog zakona od strane privrednih subjekata.

**Prelazne i završne odredbe (čl. 43 do 47)**

Ovo poglavlje propisuje prestanak postojećeg Zakona o tehničkim zahtjevima za proizvode i ocjenjivanju usaglašenosti, odloženu primjenu pojedinih odredaba zakona, kao i značenje pojedinih izraza nakon pristupanja Crne Gore EU i datum stupanja na snagu zakona.

**V PROCJENA FINANSIJSKIH SREDSTAVA POTREBNA ZA SPROVOĐENJE ZAKONA**

Za sprovođenje ovog zakona nije potrebno obezbijediti dodatna finansijska sredstva u Budžetu Crne Gore.

**OBRAZAC**

|  |
| --- |
| **IZVJEŠTAJ O SPROVEDENOJ ANALIZI PROCJENE UTICAJA PROPISA** |
| **PREDLAGAČ PROPISA** | **Ministarstvo ekonomije** |
| **NAZIV PROPISA** | Nacrt zakona o tehničkim zahtjevima za proizvode i ocjenjivanju usaglašenosti |
| **1. Definisanje problema*** **Koje probleme treba da riješi predloženi akt?**
* **Koji su uzroci problema?**
* **Koje su posljedice problema?**
* **Koji su subjekti oštećeni, na koji način i u kojoj mjeri?**
* **Kako bi problem evoluirao bez promjene propisa (“status quo” opcija)?**
 |
| * U cilju efikasnijeg obavljanja poslova iz oblasti tehničkog zakonodavstva neophodno je propisati nova zakonska rješenja, naročito imajući u vidu potrebu daljeg usaglašavanja tehničkog zakonodavstva u Crnoj Gori sa regulativom i praksom koja se primenjuje u Evropskoj uniji, odnosno sa odredbama Odluke br. 768/2008/EZ Evropskog parlamenta i Saveta od 9. jula 2008. godine o zajedničkom okviru za trgovanje proizvodima i ukidanju Odluke 93/465/EEZ Ova Odluka, uz brojne naknadno donijete sektorske direktive na nivou EU, pokazuje da je riječ o sistemskim izmjenama u pristupu tehničkom zakonodavstvu, koje uključuju i propisivanje različitih ili potpuno novih obaveza za učesnike u isporuci proizvoda na tržište.
* Uzroci problema su u: neusaglašenosti određenog broja proizvoda koji se isporučuju na tržištu koje najčešće nastaju usled nedovoljnog poznavanja zahtjeva Zakona i tehničkih propisa od strane isporučioca; složenost i neadekvatnost dijela važećih tehničkih propisa; neodgovarajući ili nedovoljan pravni osnov u važećem zakonu za formulisanje odredaba pojedinih kategorija podzakonskih akata.
* Praksa je pokazala da je u cilju efikasnijeg obavljanja poslova iz oblasti tehničkog zakonodavstva neophodno propisati nova zakonska rešenja obzirom da je postiojeći Zakon djelimično usaglašen sa evropskom regulativom.
 |
| **2. Ciljevi*** **Koji ciljevi se postižu predloženim propisom?**
* **Navesti usklađenost ovih ciljeva sa postojećim strategijama ili programima Vlade, ako je primjenljivo.**
 |
|  - Cilj ovog zakona je da obezbijedi: ujednačen pristup regulatornih organa prilikom pripreme i donošenja tehničkih propisa, korišćenje crnogorskih standarda kojima se preuzimaju međunarodni, odnosno evropski standardi u funkciji jednostavnije primjene tehničkih propisa, ostvarivanje ciljeva tehničkih propisa na način koji je najmanje ograničavajući po trgovinu, ravnopravan položaj učesnika u tržišnoj utakmici u smislu njihovih obaveza u oblasti ocjenjivanja usaglašenosti proizvoda, ravnopravnost domaćih i stranih proizvoda na tržištu, bolje funkcionisanje imenovanih tijela za ocjenjivanje usaglašenosti i obezbjeđivanje njihove saradnje, poboljšanje mehanizma notifikacije tehničkih propisa i uspostavljanje mehanizma notifikacije tijela za ocjenjivanje usaglašenosti, obezbjeđivanje ispunjenosti zahtjeva koje proizvod treba da ispunjava prvenstveno u pogledu funkcionalnih karakteristika, a ne u pogledu izgleda, sprječavanje nelojalne konkurencije i podizanje konkurentnosti domaćih privrednika te sprječavanje nepotrebnih prepreka trgovini. Predloženim rešenjem predviđeno je da se, tehnički propis prije dostavlja ministarstvu nadležnom za tehničke propise, u cilju ujednačenog pristupa prilikom pripreme propisa, ali i u cilju notifikacije u skladu sa pravilima međunarodnih sporazuma. - Način propisivanja tehničkih zahtjeva prilagođen je zahtjevima Odluke br. 768/2008/EZ, u cilju pojednostavljenja i preciziranja ovih zahtjeva prilikom donošenja tehničkog propisa, kao i bolje zaštite javnog interesa koji se štiti tehničkim propisom. |
| **3. Opcije*** **Koje su moguće opcije za ispunjavanje ciljeva i rješavanje problema? (uvijek treba razmatrati “status quo” opciju i preporučljivo je uključiti i neregulatornu opciju, osim ako postoji obaveza donošenja predloženog propisa).**
* **Obrazložiti preferiranu opciju?**
 |
| * Nacrtom se predlažu važne novine u tehničkom zakonodavstvu, koje uključuju zahtjeve za ispunjavanje uslova za imenovanje tijela za ocjenjivanje usaglašenosti, dodatne režime u vezi sa tržišnim nadzorom, pojačanu odgovornost i precizirane obaveze isporučilaca u funkciji zaštite bezbjednosti potrošača i korisnika, posebno u vezi sa dokumentacijom koja prati proizvod na tržištu, kao i obavezom jačanja saradnje privrednika sa organima tržišnog nadzora. Istovremeno se javila i potreba za rasterećenjem privrednika posebno u vezi sa obavezama administrativne prirode koje nisu neophodne sa stanovišta realnog obezbeđivanja ispunjenosti bezbjednosnih zahtjeva, ili predstavljaju nepotrebne prepreke trgovini, ili ne uzimaju u dovoljnoj mjeri status malih i srednjih preduzeća prilikom propisivanja određenih obaveza. Imajući u vidu sve gore navedeno, ocijenjeno je da samo donošenjem novog zakona mogu biti prevaziđeni uočeni problemi u primjeni.
* U kontekstu uočenih problema, ocijenjeno je da je nemoguće da se problemi riješe na drugi način, sem donošenjem zakona, naročito ako se uzme u obzir da je više od dvije trećine odredbi važećeg zakona potrebno izmijeniti kako bi se postigao planirani efekat.
 |
| **4. Analiza uticaja*** **Na koga će i kako će najvjerovatnije uticati rješenja u propisu - nabrojati pozitivne i negativne uticaje, direktne i indirektne.**
* **Koje troškove će primjena propisa izazvati građanima i privredi (naročito malim i srednjim preduzećima).**
* **Da li pozitivne posljedice donošenja propisa opravdavaju troškove koje će on stvoriti.**
* **Da li se propisom podržava stvaranje novih privrednih subjekata na tržištu i tržišna konkurencija.**
* **Uključiti procjenu administrativnih opterećenja i biznis barijera.**
 |
|  Predložena rješenja uticaće na:  - isporučioce - privredne subjekte koji isporučuju proizvode na tržištu Crne Gore, u pogledu njihove motivacije za praćenje i ispunjavanje zahtjeva savremenih standarda i poboljšanje kvaliteta proizvoda. Precizirane obaveze u Nacrtu zakona takođe daju pravni osnov kako bi se podzakonskim aktima (Pravilnicima) ove obaveze mogle detaljnije propisati, imajući u vidu različite zahtjeve EU direktiva u zavisnosti od vrste proizvoda.  - Primjena ovog zakona neće stvoriti dodatne troškove građanima i privredi, imajući u vidu da se predloženim rješenjima samo preciziraju već utvrđene obaveze proizvođača, uvoznika i distributera tj. da se ne utvrđuju nove obaveze koje bi mogle da izazovu dodatne troškove.  - Ovim zakonom će se podržati stvaranje privrednih subjekata koji primjenjuju zahtjeve savremenih, međunarodno prihvaćenih standarda i tehničkih pravila, podići će se konkurentnost subjekata koji podižu nivo kvaliteta u skladu sa modernizovanim zahtjevima i poštuju propisana tehnička pravila. - Ovim zakonom doprinosi se ukidanju svih potencijalnih prepreka u trgovini, ujedno se i obaveštavaju svi zainteresovani privredni subjekati o inostranim i domaćim tehničkim propisima u pripremi i daje se mogućnost njihovog preventivnog djelovanja na potencijalne prepreke u trgovini.   |
| **5. Procjena fiskalnog uticaja*** **Da li je potrebno obezbjeđenje finansijskih sredstava iz budžeta Crne Gore za implementaciju propisa i u kom iznosu?**
* **Da li je obezbjeđenje finansijskih sredstava jednokratno, ili tokom određenog vremenskog perioda? Obrazložiti.**
* **Da li implementacijom propisa proizilaze međunarodne finansijske obaveze? Obrazložiti.**
* **Da li su neophodna finansijska sredstva obezbijeđena u budžetu za tekuću fiskalnu godinu, odnosno da li su planirana u budžetu za narednu fiskanu godinu?**
* **Da li je usvajanjem propisa predviđeno donošenje podzakonskih akata iz kojih će proisteći finansijske obaveze?**
* **Da li će se implementacijom propisa ostvariti prihod za budžet Crne Gore?**
* **Dbrazložiti metodologiju koja je korišćenja prilikom obračuna finansijskih izdataka/prihoda.**
* **Da li su postojali problemi u preciznom obračunu finansijskih izdataka/prihoda? Obrazložiti.**
* **Da li su postojale sugestije Ministarstva finansija na nacrt/predlog propisa?**
* **Da li su dobijene primjedbe uključene u tekst propisa? Obrazložiti.**
 |
|  - Za sprovođenje ovog zakona nije potrebno obezbijediti dodatna sredstva iz budžeta Crne Gore. |
| **6.** K**onsultacije zainteresovanih strana*** **Naznačiti da li je korišćena eksterna ekspertska podrška i ako da, kako.**
* **Naznačiti koje su grupe zainteresovanih strana konsultovane, u kojoj fazi RIA procesa i kako (javne ili ciljane konsultacije).**
* **Naznačiti glavne rezultate konsultacija, i koji su predlozi i sugestije zainteresovanih strana prihvaćeni odnosno nijesu prihvaćeni. Obrazložiti.**
 |
| * Prilikom izrade nacrta ovog zakona nije korišćena ekspertska podrška.
* Zainteresovane strane mogu svoje primjedbe, predloge i sugestije na Nacrt zakona o tehničkim zahtjevima za proizvode i ocjenjivanju usaglašenosti dostaviti Ministarstvu ekonomije za vrijeme javne rasprave koja počinje 31.07.2020. i trajace do 19.08.2020. god.
* Nakon završetka javne rasprave Ministarstvo ekonomije će razmotriti sve primjedbe, predloge i sugestije i sačiniti Izvještaj o sprovedenoj javnoj raspravi.
 |
| **7: Monitoring i evaluacija*** **Koje su potencijalne prepreke za implementaciju propisa?**
* **Koje će mjere biti preduzete tokom primjene propisa da bi se ispunili ciljevi?**
* **Koji su glavni indikatori prema kojima će se mjeriti ispunjenje ciljeva?**
* **Ko će biti zadužen za sprovođenje monitoringa i evaluacije primjene propisa?**
 |
| * Glavni indikator prema kojima će se mjeriti ispunjenje ciljeva jeste broj tehničkih propisa koji će biti donijet u narednom periodu uz poštovanje svih principa i rješenja iz nacrta zakona.
* U dijelu implementacije, glavni indikator je sprovođenje propisa kroz inspekcijski odnosno tržišni nadzor koji će sprovoditi nadležni inspekcijski organi.
 |

**Datum i mjesto Starješina**

Podgorica, 31.07.2020.